钦定古今图书集成/方舆汇编/职方典/第1478卷 > 《选兵靖寇碑记》万文彩
## 钦定古今图书集成/方舆汇编/职方典/第1478卷 > 《选兵靖寇碑记》万文彩

临属建屏、迷蒙、通嶍之间，有𤝕鸡、獛喇、猡僰等夷种
丁，荁白改、栗湾、荞甸等夷寨，杂居散处，不事耕织，劫
以为利。禁驭稍弛，即滋蔓为患，所在被劫，莫敢谁何，
酿成䲭张之势。隆庆戊辰年，至劫印杀官，直薄城下，
如入无人之境。而地方官且微文巧请以苟幸。目前
卒未有曲突树防，振扬威武，以少挫狐豕之锋，而绥
逋播之众者，国家何赖焉？辛未秋七月，巡台侍御安
肃许公按部临安，严持六察外，尤留心民瘼，进文武
属，谕之曰：“诸凶夷猖獗，固以我将士为怯。今不预为
之计，仍蹈习故态，坐视民患，曾莫之恤，即甘为非勇，
如百姓何？且诸夷与他寇异，凭依险阻，去来无期。是
必扼其要地，御以精兵，修其武备，遏其出而截其归，
庶地方或可稍靖。”于是佥宪蹇公请于抚台曹公，乃
奉玺书行书檄下州县，召募精壮五百名，官军土军
二千馀名，用捣巢穴，器械糇粮。郡守侯公任之兵宪，
西充张公毅然以弭盗为己任，首执纵贼、窝贼、土贼
百馀人戮之。扬声进剿，攻其坚寨数处，旦晚反复数
回，出其不意。夷寇以为自天降也，闻者不寒而栗，受
抚恐后。至于罚赏申明，调度周密，忠诚任事，前未之
见。旬月之间，民皆安堵，贼知畏怀。后司马邹公继之，
与侍御公同志，至今蒙利。所谓“驭夷有要”，匪徒抚之，
亦贵威之。治盗有方，不在胜之，而在靖之也。咸愿勒
石，以诏来兹。